xml version="1.0" encoding="UTF-8"?


Úradný vestník C 221/2023


| | | |
| --- | --- | --- |
| | | ISSN 1977-1037 |
| Úradný vestník Európskej únie | | C 221 |
| European flag | | |
| Slovenské vydanie | Informácie a oznámenia | Ročník 66 22. júna 2023 |

---

| | | |
| --- | --- | --- |
| Obsah | | Strana |
| | IV   Informácie | |
| | INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE | |
| | Európsky parlament | |
| 2023/C 221/01 | [Zasadnutie Konferencie výborov pre európske záležitosti (COSAC) – Štokholm, 14. – 16. mája 2023 – Príspevok LXIX. COSAC](http://publications.europa.eu/resource/uriserv/OJ.C_.2023.221.01.0001.01.SLK.xhtml) | [1](#C_2023221SK.01000101.doc) |

---

| | |
| --- | --- |
| SK | |

---

IV Informácie

INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE

Európsky parlament

| | | | |
| --- | --- | --- | --- |
| 22.6.2023 | SK | Úradný vestník Európskej únie | C 221/1 |

---

ZASADNUTIE KONFERENCIE VÝBOROV PRE EURÓPSKE ZÁLEŽITOSTI (COSAC)

Štokholm, 14. – 16. mája 2023

Príspevok LXIX. COSAC

(2023/C 221/01)

Ukrajina

| | | |
| --- | --- | --- |
| | (1) | COSAC víta rýchlu podporu a neochvejnú solidaritu, ktorú medzinárodné spoločenstvo preukázalo Ukrajine od februára 2022, keď Rusko zintenzívnilo svoju nevyprovokovanú a neodôvodnenú vojenskú agresiu voči Ukrajine na úplnú inváziu, ako aj silnú jednotu, ktorú v tejto súvislosti preukázala Európska únia. |

| | | |
| --- | --- | --- |
| | (2) | COSAC vyzýva EÚ a jej členské štáty, aby naďalej poskytovali Ukrajine politickú, finančnú, technickú, vojenskú a humanitárnu pomoc a zároveň rešpektovali osobitný charakter bezpečnostnej a obrannej politiky niektorých členských štátov. COSAC uznáva pretrvávajúce bezpečnostné hrozby v čiernomorskom regióne a pomáha posilňovať odolnosť spoločnosti v Moldavskej republike. |

| | | |
| --- | --- | --- |
| | (3) | COSAC čo najdôraznejšie odsudzuje komplexnú inváziu Ruska na Ukrajinu, ktorá je očividným porušením Charty Organizácie Spojených národov. Odsudzuje tiež účasť Bieloruska na ruskej vojenskej agresii. COSAC zdôrazňuje, že politika sankcií EÚ je naďalej účinným opatrením na odrádzanie Ruska aj Bieloruska. |

| | | |
| --- | --- | --- |
| | (4) | COSAC potvrdzuje, že neochvejne podporuje nezávislosť, zvrchovanosť a územnú celistvosť Ukrajiny v rámci jej medzinárodne uznávaných hraníc. |

| | | |
| --- | --- | --- |
| | (5) | COSAC opätovne zdôrazňuje príspevok LXVIII. konferencie COSAC, ktorá sa konala v Prahe, a vyzýva na okamžité a bezpodmienečné ukončenie ruských nezákonných vojenských akcií a stiahnutie všetkých ruských síl a vojenského vybavenia z územia Ukrajiny. |

| | | |
| --- | --- | --- |
| | (6) | COSAC zdôrazňuje význam rezolúcie Valného zhromaždenia OSN o zásadách Charty Organizácie Spojených národov, ktorá je základom komplexného, spravodlivého a trvalého mieru spolu s úplným rešpektovaním nezávislosti a územnej zvrchovanosti Ukrajiny. |

| | | |
| --- | --- | --- |
| | (7) | COSAC víta a podporuje prácu všetkých aktérov, ktorí prispievajú k obnove, zotaveniu a rekonštrukcii Ukrajiny. COSAC víta prácu, ktorá sa vykonáva v súvislosti s používaním ruských zmrazených a imobilizovaných aktív na podporu rekonštrukcie Ukrajiny. |

| | | |
| --- | --- | --- |
| | (8) | COSAC vyzýva všetkých príslušných zúčastnených aktérov, aby začlenili hľadisko rodovej rovnosti do všetkých snáh o obnovu, mier a bezpečnosť. |

| | | |
| --- | --- | --- |
| | (9) | COSAC zdôrazňuje kľúčový význam pokračujúceho posilňovania pluralitnej a inkluzívnej parlamentnej demokracie, dodržiavania ľudských práv vrátane práv národnostných menšín a zásad právneho štátu, ako aj nezávislosti súdnictva. |

| | | |
| --- | --- | --- |
| | (10) | COSAC zdôrazňuje, že je dôležité brať na zodpovednosť každého, kto nariadil páchanie vojnových zločinov alebo iných mimoriadne závažných trestných činov v súvislosti s ruskou útočnou vojnou proti Ukrajine, ich spáchal alebo sa podieľal na ich páchaní, a plne podporuje vyšetrovanie Medzinárodného trestného súdu na Ukrajine. |

| | | |
| --- | --- | --- |
| | (11) | COSAC víta úsilie o vytvorenie vhodného súdneho mechanizmu na vyšetrovanie a stíhanie osôb, ktoré sa podieľali na páchaní trestných činov agresie na Ukrajine. COSAC v tejto súvislosti víta, že do prevádzky bola uvedená databáza dôkazov o najzávažnejších medzinárodných trestných činoch (CICED) a bolo zriadené nové Medzinárodné centrum pre stíhanie trestného činu agresie proti Ukrajine (ICPA) pri Eurojuste. COSAC podporuje úplné uplatňovanie zásady univerzálnej jurisdikcie v členských štátoch s cieľom posilniť naše spoločné hodnoty, ktoré odsudzujú porušovanie ľudských práv a zločiny proti ľudskosti. |

| | | |
| --- | --- | --- |
| | (12) | COSAC odsudzuje deportáciu ukrajinských detí Ruskou federáciou. Odsudzuje tiež porušenie práva deportovaných ukrajinských detí na zachovanie svojej identity, ako sa vymedzuje v článku 8 Dohovoru OSN o právach dieťaťa, keď sú nútené prijať ruské občianstvo. |

| | | |
| --- | --- | --- |
| | (13) | COSAC víta a podporuje prebiehajúci proces rozširovania o Ukrajinu, západný Balkán, Moldavsko a prípadne Gruzínsko, ktorý je založený na splnení stanovených kritérií. COSAC zdôrazňuje, že stabilita v krajinách susediacich s EÚ má zásadný význam pre stabilitu a prosperitu celej Európy. |

Organizovaný zločin a korupcia

| | | |
| --- | --- | --- |
| | (14) | COSAC zdôrazňuje význam intenzívnejšej spolupráce a výmeny informácií na úrovni EÚ v boji proti cezhraničnej organizovanej trestnej činnosti. COSAC v tejto súvislosti víta koordinačnú úlohu Eurojustu a vyzýva na posilnenie spolupráce s tretími krajinami. |

| | | |
| --- | --- | --- |
| | (15) | COSAC víta iniciatívy spoluzákonodarcov na predchádzanie cezhraničnej organizovanej trestnej činnosti a na boj proti nej a zdôrazňuje význam ich včasného vykonávania. |

| | | |
| --- | --- | --- |
| | (16) | COSAC vyzýva na posilnené a účinné opatrenia proti prevádzačom migrantov a obchodovaniu s ľuďmi, ktoré predstavujú pre Úniu veľkú humanitárnu a bezpečnostnú výzvu. |

| | | |
| --- | --- | --- |
| | (17) | COSAC víta nové iniciatívy na boj proti korupcii vo všetkých oblastiach. Korupcia sa musí považovať za organizovanú trestnú činnosť. |

| | | |
| --- | --- | --- |
| | (18) | COSAC zdôrazňuje význam boja proti korupcii na vnútroštátnej úrovni aj na úrovni EÚ, ako aj dôležitosť spolupráce s tretími krajinami. |

Jednotný trh

| | | |
| --- | --- | --- |
| | (19) | COSAC súhlasí s Komisiou, že jednotný trh je jedným z najväčších úspechov EÚ, a zdôrazňuje jeho význam z hľadiska rozvoja a prosperity EÚ posledných 30 rokov. |

| | | |
| --- | --- | --- |
| | (20) | COSAC zdôrazňuje, že dobré životné podmienky ľudí závisia od dobre fungujúcich základných služieb, ako sú energetika, vodohospodárske služby, poskytovanie zdravotnej starostlivosti, doprava a telekomunikácie. Dôraz na odstránenie prekážok na jednotnom trhu by sa mal zachovať, najmä v sektore služieb. |

| | | |
| --- | --- | --- |
| | (21) | COSAC podčiarkuje, že z hľadiska konkurencieschopnosti Únie zohráva dôležitú úlohu dostatok zručných ľudí. COSAC preto víta, že rok 2023 bol vyhlásený za „Európsky rok zručností“. |

| | | |
| --- | --- | --- |
| | (22) | COSAC víta opatrenia, ktoré môžu ďalej podporovať zelenú a digitálnu transformáciu a posilniť konkurencieschopnosť EÚ a zároveň zabezpečiť jej otvorenú strategickú autonómiu na globálnej scéne. COSAC víta najmä opatrenia zohľadňujúce malé a stredné podniky. |

| | | |
| --- | --- | --- |
| | (23) | COSAC zdôrazňuje, že jednotný trh odoláva v posledných rokoch rôznym krízam. Narušenia globálnych hodnotových reťazcov počas pandémie viedli k nedostatku dôležitých výrobkov. Vojna Ruska na Ukrajine sťažuje výzvy, ktorým jednotný trh čelí. Vojna zapríčinila rozsiahlu energetickú krízu, ktorá mala zas za následok zvýšenie cien vo väčšine oblastí. |

| | | |
| --- | --- | --- |
| | (24) | COSAC zdôrazňuje, aké je dôležité, aby EÚ a členské štáty aj v čase krízy naďalej odstraňovali prekážky, znižovali byrokraciu, vykonávali a uplatňovali existujúce právne predpisy a prispôsobovali jednotný trh súčasnej modernej a digitálnej spoločnosti s cieľom splniť očakávania občanov a spoločností. Jednotný trh sa musí naďalej prispôsobovať novým výzvam, pričom schengenský priestor sa musí rozšíriť o Rumunsko a Bulharsko, aby sa ďalej upevnila spolupráca a hospodárska odolnosť EÚ. Tieto faktory sú úzko vzájomne prepojené s posilňovaním vonkajších hraníc. |

Zelená transformácia

| | | |
| --- | --- | --- |
| | (25) | COSAC víta úsilie o realizáciu všetkých rôznych prvkov legislatívneho balíka „Fit for 55“. EÚ má ambiciózne ciele v oblasti klímy, ktoré sú potrebné na riešenie budúcich výziev. |

| | | |
| --- | --- | --- |
| | (26) | COSAC víta prácu na zelenej transformácii a zdôrazňuje, že na vytvorenie udržateľného sveta je potrebný holistický prístup. |

| | | |
| --- | --- | --- |
| | (27) | COSAC zdôrazňuje, že EÚ zohráva ústrednú úlohu v zelenej transformácii a musí byť na čele celosvetového úsilia v oblasti klímy, pričom uznáva význam spolupráce s tretími krajinami, keďže zmena klímy je globálnou výzvou, ktorá nepozná hranice. |

| | | |
| --- | --- | --- |
| | (28) | COSAC zdôrazňuje, že zelená transformácia je nevyhnutným krokom na zníženie energetickej závislosti EÚ, pričom treba rešpektovať energetický mix každého členského štátu, a že táto transformácia musí prebiehať rýchlejšie. |

| | | |
| --- | --- | --- |
| | (29) | COSAC konštatuje, že zelená transformácia prináša výzvy aj príležitosti na všetkých úrovniach spoločnosti, a žiada, aby ju sprevádzala primeraná sociálna a hospodárska podpora. |

---